# Guirionéeu ag er Religion/Chapistr 106

| ◄ En anjuli e hrér de Zoué a p’hum zefiér ag é visericord. | Red-é hur bout recour doh Doué dré er beden. | Perac n’en dé quet cheleuet hur pedenneu.  ► |
Bout digas ha dihoust doh er beden, e zou manquein a fé, a espérance hag a garanté doh Doué.
I. Er fé e zisq d’emb penaus hemb græce Jesus-Chrouist ne hellamb nitra aveid en nean ha ne hellamb quet memb en devout ur chonge mad, nac hanhuein Jesus, hemb secour er Spered-Santel. Ma ne gredet quet quement-cé, ne hoès chet a fè ; hui e zou èl unan dal péhani ne huél quet é visér nac en dobér en dès a secour en nean.
Mar er hredet, perac ne houlennet-hui er secour-zé ? Hui e zeliehé, revé avis hur Salvêr, er goulen hemb arsàu. Ur heih peur én dobér e houlen secour hemb arsàu ; unan clan e huannad arlerh er yehaid ; en hani en dès hoant e houlen en alézon ag un tam bara. Perac enta, a p’en d’oh quer peur, quer goan, quer miserabl, ne houlennet-hui nitra guet Doué ?
II. Rac martezé é credet penaus Doué n’hou cheleu quet pé ne gleu quet hou pedenneu ; hui e vanq enta a espérance. O tud goan a fé ! mèn é ma er gonfiance e zeliet hou pout é mériteu hag é conzeu hur Salvér ? Ha n’en dès-ean grateit ne vou refuset ferm nitra ag er péh e houlennehemb én é hanhue ? Naren, Doué ne refus nitra d’er beden. Eit bout cheleuet, n’en dé quet requis larèt paud a gonzeu : a pe bedet, e lar Jesus-Chrouist, ne gonzet quet calz ; ne hret quet èl er bayannèd péré e chonge bout cheleuet dré forh larèt conzeu.
Er béhourès a Samari hum goutantas a larèt de Jesus-Chrouist : Eutru, reit-t’ein ag en deur-cé a hræce ; quentéh hi er receuas hag hum gonvertissas. Er Publikén, goleit a dorfæteu, ne hras nameit er bedenmen : Men Doué, hou pèet truhé doh ur péhour queih ma on, hag aben é oé bet pardonnet. E1 lair mad, péhani en doé tremeinet é vuhé é hobér peb sort laironci, ne laras nameit er gonz-men : Men Doué ! hou péet chonge a han-an, ha Jesus-Chrouist quentéh e bardon dehou hag e lar dehou, hui e vou hinihue guet-n-ein ér baraouis.
Me lar memb n’en dé quet requis larèt a vêg pé chongeal é conzeu aveit pedein, eid en devout er péh e houlennér. En inean e bèd a pe zesir ér galon. Ne huéiamb quet en en doé Madelén, quênt hé honversion, laret peden erbet a vêg d’hur Salvér : hi hum goutantas a huannadein doh é dreid, a scùil dareu hemb sannein grik, hag hur Salvér e ras dehi er pardon ag hé féhedeu. Ne laran quet neoah n’en dé quet mad er beden e hrér a vêg, mæs red-é ma vou ér bêg, ér galon hag ér spered ar un dro. Doué ne gleu meit en desirieu, en huannadeu hirvoudus ag er galon, ha chetu er gùir beden.
Oh ! guet a drezolieu e gavér ér beden ! nac ur hol e hramb-ni enta a p’en d’omb dihoust doh-t-hi ! Er beden e zou en alhué péhani e zigueor d’emb en nean, er skel dré béhani é crappér d’inou ; hi e ra d’emb divaskel eit neigeal trema Doué ; hi e zou èl un armé puissant énep d’en diaulèd. En diaul e zouge un inean e gâr er beden. Er péhour e bèd a galon vad e vou quênt pèl convertisset ; hag en dén just, sourcius de bedein, e zalhou mad bet en achimant. Mæs mar zilausquant en eil hag éguilé er beden, é mant sur ag hum gol. Santès Therès e oé collet erboalh quenevé er beden. Mar d’oh enta digas ha dihoust doh er beden, n’en dès espérance erbet a salvedigueah aveid oh.
III. Me lar ne gâret quet Doué ma n’en d’oh quet sourcius de bedein ; rac mar câret en Eutru Doué, hui e zeli en devout ul lehuiné hemb par a pe gavet en tu, dré er beden, de gonz doh-t-hou, d’er mêlein, d’en adorein ha de houlen guet-hou ol er secourieu a béré en e hoès dobér revé en inean ha revé er horv. Ur hroaidur ha ne gonzehé quet doh é dad, pé n’er saludehé casi jamæs, e vehé ur hroaidur fal. Chetu neoah penaus é tremeinet hou puhé é quevèr en Eutru Doué : ean e zou er gùellan ag en ol tadeu, ha ne brézet quet casi conz doh-t-hou. Petra e larehoh-hui a unan e vehé perpet én hou compagnoneah hemb conz guir erbet doh-oh ? Perac ehué enta ne laret-hui un dra-benac de Zoué péhani e zou perpet guet-n-oh ?
A pe vehoh clan ar hou culé, ha ma vehé unan benac carantéus erhoalh eit tremeinein en noz hag en dé guet-n-oh, eit rein d’oh de zaibrein ha de ivèt, d’hou changein, d’hou troein ha d’hou tistroein, d’hou consolein én hou clinhuèd, ne larehoh-hui ur guir benac dehou ? Hama, Doué e ra d’oh rah er péh e hoès, er vuhé, er yehaid, er bihuance ; é ma perpet guet-n-oh é creis hou poénieu eid hou consolein én-hai, hag eit recompancein hou patiantæt, emé er profæt David ; hag, é léh en trugairéquat ha conz doh-t-hou dré er beden, ne chonget quet memb liès mad én-hou. Na calettet-é hou calon ! Sellet e hrér èl anemisèd deu amezèc péré ne gonzant quet, pé ne gonzant meit guet yeinnion en eil doh éguilé. Hellein e hrèr ehué enta hou sellèt-hui èl ur gùir anemis de Zoué, a pe ne bedet quet calz, pé mar pedet guet digastæt ha dihoustemant. En dihoustemant-cé e hoès aveid en Eutru Doué e zou ur merche splan n’en hanàuet quet, pé en e hoès-ean ancoéheit. Hur Salvér Jesus-Chrouist, é huélèt péh quer bihan é oé hanàuet é Dad ér bed-men, e laras dehou én ur ouilein : ô Tad santel ! er bed n’hou ç’hanàu quet.
Petra e vir doh-oh a seuel, dré bep cours én dé, hou spered hag hou calon trema Doué eit conz dehou ag hou salvedigueah, aveid examinein dirac-z-hou er vertuyeu e zeliet héli, er péhedeu de béré é oh teichet, hag eit goulen guet-hou er græce de vihuein gùel én amzér de zonnèt eit ne hoès bihuet beta bermen ? Hui e gonz liès ag hou treu d’en dud péré ne hellant quet hou secour : perac ne gonzet-hui ehué enta de Zoué ag er péh e sel quen tost hou ç’inean ? Ma ne hrèt quet èl-cé, ur merche splan-é n’hum sourciet quet paud a Zoué nac ag hou salvedigueah. N’en dé quet requis bout abil eit pedein erhat. Ur heih tra dihouyêc e bèd guet muyoh a vérit eid en doctorèd brassan, mar pèd guet humilité.
A p’en dé er beden ur merche ag er respet hag ag en inour e zelian rantein d’en Eutru Doué, a p’en dé nehi quen necessær eid en devout græceu ha faveurieu en nean, ha m’hi dès quement a nerh a p’en dé groeit mad, n’hum goutantein quet a bedein de vitin ha de noz ; mæs me sauou liès én dé me halon trema Doué dré bedenneu bèr ha gredus. — Men Doué, reit-t’ein ur galon douguet de bedein.